Carlsen ikke lenger verdensener i lynsjakk
Vachier-Lagrave påførte i det andre partiet lørdag verdensmesteren sitt første tap på 70 partier ifølge mattogpatt.no - hvis vi tar med alle typer «fysisk» sjakk (ikke online). Samtidig overtok også Vachier-Lagrave Carlsens posisjon som verdensener i lynsjakk. Søndag er det ni nye partier, så får vi se hvem av dem som ligger på 1.plass etter alle de 18 rundene i Abidjan. Og hvem som vinner turneringen. – Jeg skjønte tidlig at det ville bli en slik dag ... Så jeg er glad det ikke ble verre. Det handler ikke så mye om å vinne turneringen, men at du ikke klarer å spille så godt som du vet du kan, sa en tydelig skuffet Carlsen på chess24-sendingen. Det var et veldig dramatisk parti mot franskmannen der Carlsen tok store sjanser og ble straffet for det. Vachier-Lagrave tok faktisk åtte strake seirer - de tre siste i hurtigsjakk fredag og de fem første i lynsjakk lørdag. – Jeg vil ikke si at jeg spilte solid etter tapet mot Vachier-Lagrave, sa Carlsen, som er regjerende verdensmester i lynsjakk. – Resultatene var okay, men jeg spilte ganske fryktelig. Det kunne ha blitt Carlsen-tap mot Wesley So også, men amerikaneren rotet seg bort. – Magnus slapp unna, takket være en stor tabbe av Wesley, fastslo kommentatoren Maurice Ashley på chess24-sendingen. Carlsen hadde sikret seg et solid overtak etter hurtigsjakkdelen, og han leder fortsatt veldig klart - tross Vachier-Lagraves sterke spill lørdag. Nordmannen har 20 av 27 mulige poeng, mens franskmannen har 17,5. Carlsen avsluttet lørdagen med fire strake remis. Det er ytterligere ni poeng å kjempe om søndag. Stillingen foran de ni avsluttende lynsjakkpartiene: 1. Magnus Carlsen, Norge 20. 2. Maxime Vachier-Lagrave 17,5. 3. Hikaru Nakamura, USA 16,5. 4. Ding Liren, Kina 15. 5. Wesley So, USA 14,5.
Etter 70 strake partier uten tap måtte Magnus Carlsen (28) tåle nederlag. Maxime Vachier-Lagrave (28) har også overtatt som verdensener i lynsjakk.